十二月十二日雪晴成允蔡君扁舟携詩見臨次韻奉答
作者：毛滂
朝代：宋

paragraphs: 蔡子下筆生濤瀾，少時往往思湧泉。
便當自作五鳯樓，畫楹刻桷皆蠻牋。
昨日千秋橋畔雪，楊花蝴蝶相聯翩。
徑喚紅粧弄春色，千壺快倒萬錦纒。
那知蔡子足踐地，柳車送客已復延。
搖竿孤唱頗自得，閉門高卧初誰賢。
幸來餉子小樓日，共看簷影移殘年。
東堂夜寒劍有氣，北窗晝静琴無弦。
高門懸薄固疏矣，所憂餓虎猶須鞭。
齒搖目眵懶自薦，豈復珠貝如懸編。
仙人玉樹儻相待，只擬醉拍洪崖肩。
堯舜之事不足驚，肯爲兒女癡自憐。
故山鶴帳久不往，白雲封戶端應全。
吏卒無令守叔夜，弟子何妨嘲孝先。
伯倫天地席幕爾，何處六翮猶爭前。
平生小吏輕子美，未害故人疏浩然。
子今風霰動短褐，豈乏錦繡裁長篇。
東堂那記城旦語，唯有詩律曾家傳。
墨香紙滑霜兔勁，明窗妙意常空圓。
客來指似寧信此，自知食蜜甜中邊。